**Už sistemingą įstatymų pažeidinėjimą „Ecodumui“ dar viena tūkstantinė bauda**

UAB „Ecodumas“ pagrįstai skirta 5068 Eur bauda už draudžiamą nuotolinę prekybą elektroninėmis cigaretėmis ir jų reklamą per interneto svetainę ecodumas.com. Taip nusprendė Regionų administracinis teismas 2025 m. gegužės 29 d. priėmęs sprendimą atmesti UAB „Ecodumas“ skundą ir pripažinęs Narkotikų, tabako ir alkoholio kontrolės departamento (toliau – NTAKD) nutarimą teisėtu ir pagrįstu objektyviais duomenimis. Teismas konstatavo, kad, nepaisant svetainės ecodumas.com blokavimo, svetainė vartotojams buvo pasiekiama ir bendrovė toliau tęsė nuotolinę prekybą elektroninėmis cigaretėmis bei skleidė jų reklamą. Sprendimas gali būti skundžiamas apeliacine tvarka.

„Tai ne pirmas kartas, kai UAB „Ecodumas“ pažeidžia Tabako ir su tabako gaminiais susijusių gaminių kontrolės įstatymą. Įmonei ir anksčiau daug kartų už įvairius pažeidimus buvo skiriamos ekonominės sankcijos, tačiau pažeidimai buvo tęsiami. Tokie veiksmai kelia grėsmę vartotojų – ypač nepilnamečių – apsaugai, nes elektroninės cigaretės yra priklausomybę sukeliantis produktas, kurio reklama ir platinimas yra griežtai reglamentuoti“, – sako NTAKD Tabako ir alkoholio kontrolės skyriaus vedėjas Darius Sadaunykas.

Atkreipiame dėmesį, kad „Ecodumas“ jau ne pirmą kartą pasižymi kaip neatsakingas ir nuolat įstatymų reikalavimus pažeidinėjantis ūkio subjektas. Prieš gerą mėnesį Valstybinė vartotojų teisių apsaugos tarnyba (VVTAT) informavo, kad Lietuvos vyriausiasis administracinis teismas (LVAT) atmetė bendrovės UAB „Ecodumas“ skundą ir patvirtino, kad VVTAT teisėtai skyrė įmonei 2 000 eurų baudą už pakartotinį Tabako, tabako gaminių ir su jais susijusių gaminių kontrolės įstatymo pažeidimą, tiekiant į Lietuvos rinką elektronines cigaretes su draudžiamais kvapais ir (ar) skoniais. (<https://vvtat.lrv.lt/lt/naujienos-ir-pranesimai-ziniasklaidai-377/lvat-patvirtino-vvtat-sprendimas-del-ecodumas-teisetas-ir-pagristas/>)

NTAKD pozicija išlieka nepakitusi – sistemingi ir sąmoningi teisės pažeidimai nebus toleruojami, o teisės aktus pažeidžiantys ūkio subjektai neišvengiamai susidurs su teisinėmis pasekmėmis.